CELEX: 32020D2168
Language: lt
Date: 2020-12-17 00:00:00
Title: Komisijos įgyvendinimo sprendimas (ES) 2020/2168 2020 m. gruodžio 17 d. dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (pranešta dokumentu Nr. C(2020) 8919) (Tekstas autentiškas tik čekų, estų, lenkų, lietuvių, olandų, prancūzų ir vokiečių kalbomis)

2020 12 21   
               
               
                  LT
               
               
                  Europos Sąjungos oficialusis leidinys
               
               
                  L 431/72
               
            
         KOMISIJOS ĮGYVENDINIMO SPRENDIMAS (ES) 2020/2168
         2020 m. gruodžio 17 d.
         dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui
         
            
               (pranešta dokumentu Nr. C(2020) 8919)
            
         
         (Tekstas autentiškas tik čekų, estų, lenkų, lietuvių, olandų, prancūzų ir vokiečių kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. rugsėjo 22 d. Europos Parlamento ir Tarybos reglamentą (ES) Nr. 913/2010 dėl konkurencingo krovinių vežimo Europos geležinkeliais tinklo (1), ypač į jo 5 straipsnio 6 dalį,
         kadangi:
         
                     (1)
                  
                  
                     remdamosi Reglamento (ES) Nr. 913/2010 5 straipsnio 5 dalimi, už geležinkelių transportą atsakingos Belgijos, Čekijos, Estijos, Latvijos, Lenkijos, Lietuvos, Nyderlandų ir Vokietijos ministerijos nusiuntė Komisijai du 2019 m. gruodžio 6 d. ketinimų protokolus. Juose pateikta pasiūlymų dėl Šiaurės jūros ir Baltijos jūros krovinių vežimo geležinkeliais koridoriaus pratęsimo iki Lenkijos ir Ukrainos sienos prie Medykos ir Zebriugės bei Gento (Ternezeno) uostų;
                  
               
                     (2)
                  
                  
                     pirmiau minėtos valstybės narės anksčiau buvo pasiūliusios Komisijai pratęsti Šiaurės jūros ir Baltijos jūros krovinių vežimo geležinkeliais koridorių iki Lenkijos ir Ukrainos sienos prie Medykos. Komisija patvirtino, kad pasiūlymas atitinka Reglamento (ES) Nr. 913/2010 5 straipsnį, ir priėmė Komisijos įgyvendinimo sprendimą (ES) 2015/1111/ (2). Tačiau tas įgyvendinimo sprendimas buvo iš dalies pakeistas Komisijos įgyvendinimo sprendimu (ES) 2017/178 (3), kuriuo panaikinta nuoroda į Šiaurės jūros ir Baltijos jūros krovinių vežimo geležinkeliais koridoriaus pratęsimą iki Medykos. Pakeitime atsižvelgta į tai, kad geležinkelio infrastruktūra tarp Katovicų ir Medykos neveiks iki 2020 m. Kadangi infrastruktūra jau veikia, tikslinga dar kartą apsvarstyti galimybę pratęsti Šiaurės jūros ir Baltijos jūros krovinių vežimo geležinkeliais koridorių iki Medykos;
                  
               
                     (3)
                  
                  
                     Komisija išnagrinėjo pasiūlymus pratęsti Šiaurės jūros ir Baltijos jūros krovinių vežimo geležinkeliais koridorių iki Medykos ir Gento (Terneuzeno) bei Zebriugės uostų pagal Reglamento (ES) Nr. 913/2010 5 straipsnio 6 dalį ir mano, kad jie atitinka to reglamento 5 straipsnį;
                  
               
                     (4)
                  
                  
                     kalbant apie krovinių vežimo geležinkeliais koridoriaus pratęsimą iki Medykos, tebegalioja Įgyvendinimo sprendime (ES) 2015/1111 išdėstytos nuostatos;
                  
               
                     (5)
                  
                  
                     kalbant apie pratęsimą iki Zebriugės ir Gento (Ternezeno) uostų, geležinkelio linijos, kurias siūloma pratęsti, jau yra Šiaurės jūros ir Viduržemio jūros krovinių vežimo geležinkeliais koridoriaus dalis. Jos priklauso transeuropinio transporto tinklo pagrindiniam tinklui (Antverpenas–Gentas–Zebriugė) ir visuotiniam tinklui (Gentas–Ternezenas), kurių esama infrastruktūra, kaip antai elektrifikacija, 22,5 t ašies apkrova, 100 km/h greitis ir 740 m traukinio ilgis, jau visiškai arba iš dalies atitinka pagrindinius infrastruktūros reikalavimus;
                  
               
                     (6)
                  
                  
                     Zebriugės, Gento ir Ternezeno uostai yra kelių esamų reguliarių krovinių vežimo geležinkeliais paslaugų, teikiamų Šiaurės jūros ir Baltijos jūros krovinių vežimo geležinkeliais koridoriumi, kurių išvykimo ir paskirties vietos yra Vokietija, Čekija ir Skandinavija (įskaitant Skandinavijos ir Viduržemio jūros krovinių vežimo geležinkeliais koridorių), išvykimo arba paskirties vieta. Zebriugės uostas pranešė apie krovininių traukinių eismą į daugelį Sąjungos paskirties vietų, grindžiamą tuo, kad viena iš pagrindinių uosto prekių yra naujos transporto priemonės. Gento ir Ternezeno uostų direkcijos taip pat nustatė naujų krovinių vežimo geležinkeliais į Škopau (Vokietija) ir Outokumpu (Suomija), taip pat į trečiąsias šalis, t. y. Kiniją, per Šeštokus (Lietuva) galimybes;
                  
               
                     (7)
                  
                  
                     be to, siūlomas pratęsimas naudingas tuo, kad pagal Reglamento (ES) Nr. 913/2010 13 straipsnyje nurodytą Šiaurės jūros ir Baltijos jūros krovinių vežimo geležinkeliais koridoriaus vieno langelio sistemą teikiamos paslaugos, įskaitant iš anksto nustatytas traukinių linijas, taps prieinamos Zebriugės ir Gento (Ternezeno) uostus aptarnaujančių krovinių vežimo geležinkeliais koridorių operatoriams. Taip pareiškėjams bus suteikta daugiau skaidrumo ir bus galima supaprastinti pajėgumų paskirstymo procesą, nes nebereikės koordinuoti kai kurių traukinių linijų su vieno langelio principu veikiančiais kitų krovinių vežimo geležinkeliais koridorių centrais. Išplėtus koridorių iki Zebriugės bus galima tiesiogiai patekti į uostą, kuris yra svarbus visų koridoriaus valstybių narių, visų pirma Čekijos, Vokietijos ir Lenkijos, automobilių pramonės perkrovimo punktas;
                  
               
                     (8)
                  
                  
                     pratęsimas padės pagerinti krovinių vežimą geležinkeliais Šiaurės jūros ir Baltijos jūros krovinių vežimo geležinkeliais koridoriumi, sujungiant jį su jūrų transportu;
                  
               
                     (9)
                  
                  
                     pagal Reglamento (ES) Nr. 913/2010 5 straipsnio 5 ir 6 dalis atlikdama vertinimą Komisija atsižvelgė į atitinkamus krovinių vežimo geležinkeliais koridorių pratęsimo kriterijus, nustatytus to reglamento 4 straipsnyje;
                  
               
                     (10)
                  
                  
                     šiame sprendime numatytos priemonės atitinka pagal Europos Parlamento ir Tarybos direktyvos 2012/34/ES (4), 62 straipsnį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            2019 m. gruodžio 6 d. ketinimų protokolai dėl Šiaurės jūros ir Baltijos jūros krovinių vežimo geležinkeliais koridoriaus pratęsimo nuo Antverpeno iki Zebriugės ir Gento (Ternezeno) uostų ir nuo Katovicų iki Lenkijos ir Ukrainos sienos prie Medykos, kuriuos Komisijai atsiuntė už geležinkelių transportą atsakingos Belgijos, Čekijos, Vokietijos, Estijos, Latvijos, Lietuvos, Nyderlandų ir Lenkijos ministerijos, kartu siūlančios maršrutą
            Vilhelmshafenas/Brėmerhafenas/Hamburgas/Amsterdamas/Roterdamas/Zebriugė–Gentas (Terneuzenas)–Antverpenas–Achenas–Hanoveris/Berlynas–Varšuva–Terespolis (Lenkijos ir Baltarusijos siena)/Kaunas–Ryga–Talinas/Falkenbergas–Praha/Vroclavas–Katovicai–Medyka (Lenkijos ir Ukrainos siena)
            kaip pagrindinį Šiaurės jūros ir Baltijos jūros krovinių vežimo geležinkeliais koridoriaus maršrutą, atitinka Reglamento (ES) Nr. 913/2010 5 straipsnį.
         
         
            2 straipsnis
            Šis sprendimas skirtas Belgijos Karalystei, Čekijos Respublikai, Estijos Respublikai, Latvijos Respublikai, Lenkijos Respublikai, Lietuvos Respublikai, Nyderlandų Karalystei ir Vokietijos Federacinei Respublikai.
         
         
            Priimta Briuselyje 2020 m. gruodžio 17 d.
            
               
                  Komisijos vardu
               
               Adina VĂLEAN
               
                  Komisijos narė
               
            
         
         
            (1)  OL L 276, 2010 10 20, p. 22.
         
            (2)  2015 m. liepos 7 d. Komisijos įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (OL L 181, 2015 7 9, p. 82).
         
            (3)  2017 m. sausio 31 d. Komisijos įgyvendinimo sprendimas (ES) 2017/178, kuriuo iš dalies keičiamas Įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (OL L 28, 2017 2 2, p. 71).
         
            (4)  2012 m. lapkričio 21 d. Europos Parlamento ir Tarybos direktyva 2012/34/ES, kuria sukuriama bendra Europos geležinkelių erdvė (OL L 343, 2012 12 14, p. 32).